KANEMƆ YƐ Albania Arabic Armenia Armenia (West) Bicol Blɔfo Bulgaria Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Croatia Czech Denmark Dutch Efik Estonia Finland French Ga Germany Greenland Haitian Creole Hela Hiligaynon Hungary Igbo Iloko Indonesia Italia Japan Korea Latvia Lithuania Malagasy Mizo Moore Myanmar Ndebele Norway Poland Portuguese (Brazil) Quechua (Bolivia) Romania Sepedi Serbian (Cyrillic) Setswana Shona Silozi Slovak Slovenia Spania Swahili Tsonga Turkey Ukrain Urdu Vietnam Xhosa Zulu\nSƆLEMƆ. Saji fioo komɛi yɛ Biblia lɛ mli ni teɔ mɛi amiishɛɛ shi waa ni amɛsumɔɔ ni amɛle. Susumɔ saji kpawo komɛi ni mɛi fɔɔ bimɔ yɛ sɔlemɔ he lɛ he okwɛ; no sɛɛ lɛ, ha wɔpɛi hetoi ni Biblia lɛ kɛhaa yɛ saji nɛɛ ahe lɛ mli wɔkwɛ. Ato saji nɛɛ ahe gbɛjianɔ koni eye ebua bo ni osɔle—obɔi sɔlemɔ loo ni eha Nyɔŋmɔ abo osɔlemɔi atoi.\nYƐ MAJI kɛ jamɔi fɛɛ ni yɔɔ je lɛŋ lɛ amli lɛ, mɛi sɔleɔ. Amɛsɔleɔ beni amɛ pɛ amɛyɔɔ he ko; amɛsɔleɔ beni amɛbua amɛhe naa kutuu. Amɛsɔleɔ yɛ sɔlemɔtsui, kpeehei, muslimbii ajamɔhei, kɛ gbatsui amli. Ekolɛ amɛkɛ saa, ashinaoi, okadii, woji ni aŋmala sɔlemɔi yɛ mli, taoi ni aŋmala sɔlemɔi yɛ nɔ ni akɛtsotsoroɔ shi, loo nibii krokomɛi ni sɔleɔ.\nSɔlemɔ ji nɔ kome ni haa esoroɔ adesai yɛ nibii krokomɛi ni wala yɔɔ amɛmli yɛ shikpɔŋ lɛ nɔ lɛ ahe. Yɛ anɔkwale mli lɛ, wɔtamɔ kooloi yɛ gbɛi srɔtoi anɔ. Niyenii, kɔɔyɔɔ, kɛ nu he hiaa wɔ tamɔ amɛ nɔŋŋ. Wɔfɔɔ, wɔhiɔ shi, ni wɔgboiɔ tamɔ amɛ nɔŋŋ. (Jajelɔ 3:19) Shi adesai pɛ sɔleɔ. Mɛni hewɔ?\nEkolɛ hetoo lɛ kɛkɛ ji akɛ sɔlemɔ he miihia wɔ. Mɛi babaoo naa sɔlemɔ akɛ gbɛ ni mɛi tsɔɔ nɔ amɛkɛ nɔ ko ni amɛbuɔ lɛ akɛ eyɛ krɔŋkrɔŋ ni hiɔ shi kɛyaa naanɔ lɛ sharaa. Biblia lɛ haa wɔleɔ akɛ akɛ shwelɛ kɛha nibii ni tamɔ nɛkɛ lɛ bɔ wɔ. (Jajelɔ 3:11) Be ko lɛ, Yesu Kristo kɛɛ akɛ: “Ajɔɔ mumɔ lɛŋ ohiafoi [loo “mɛi ni hiɛ yɔɔ amɛmumɔŋ hiamɔ nii anɔ,” NW] lɛ.”—Mateo 5:3.\nAni jeee bɔ ni ‘mumɔŋ nibii’ ahe hiaa mɛi lɛ hewɔ ni mɛi emamɔ sɔlemɔtsui wuji ni amɛfee amagai srɔtoi, ni agbɛnɛ hu amɛkɛ ŋmɛlɛtswai babaoo sɔleɔ lɛ? Yɛ anɔkwale mli lɛ, mɛi komɛi kɛ amɛhe fɔ̃ɔ amɛ diɛŋtsɛ amɛhe nɔ loo adesai krokomɛi anɔ kɛha amɛmumɔŋ hiamɔ nii. Shi ani onaaa akɛ adesai bɛ nyɛmɔ ko kwraa ni amɛkɛaaye abua yɛ enɛ gbɛfaŋ? Wɔbɛ hewalɛ, wɔhiɔ shi be kukuoo ko, ni agbɛnɛ hu, wɔnyɛɛɛ wɔna nii kɛya shɔŋŋ. Ja mɔ ko ni le nii kwraa fe wɔ, eyɛ hewalɛ waa, ni ehiɔ shi be kakadaŋŋ fe wɔ lɛ pɛ baanyɛ aha wɔ nɔ ni he hiaa wɔ lɛ. Ni mɛni ji mumɔŋ hiamɔ nii nɛɛ ni tsirɛɔ wɔ koni wɔsɔle lɛ?\nSusumɔ enɛ he okwɛ: Ani otao gbɛtsɔɔmɔ, nilee, loo sanebimɔi komɛi ni adesai ajwɛŋmɔ shɛɛɛ he lɛ ahetoo pɛŋ? Ani onu he pɛŋ akɛ ehe miihia ni mɔ ko ashɛje omii beni nɔ ko ni osumɔɔ waa eŋmɛɛ bo, loo ani onu he pɛŋ akɛ gbɛtsɔɔmɔ he miihia bo beni ebi ni okpɛ oyiŋ yɛ shihilɛ ko ni mli wa he, loo ani onu he pɛŋ akɛ eshaifaa he miihia bo beni ohenilee miiyi bo yɛ efɔŋ ko ni ofee lɛ he?\nBiblia lɛ tsɔɔ akɛ enɛɛmɛi fɛɛ ji nibii komɛi ahewɔ ni esa akɛ asɔle. Biblia lɛ ji wolo ko ni abaanyɛ amu afɔ̃ nɔ fe fɛɛ ni wieɔ saji nɛɛ ahe, ni aŋmala hii kɛ yei anɔkwafoi babaoo asɔlemɔi yɛ mli. Amɛsɔle kɛbi miishɛjemɔ, gbɛtsɔɔmɔ, eshaifaa, kɛ saji ni adesai ajwɛŋmɔ shɛɛɛ he lɛ ahetoo.—Lala 23:3; 71:21; Daniel 9:4, 5, 19; Habakuk 1:3.\nEyɛ mli akɛ esoro sɔlemɔi nɛɛ ateŋ eko fɛɛ eko moŋ, shi nɔ ko yɛ mli ni tsakeee. Mɛi ni sɔleɔ lɛ fɛɛ le nɔ ko ni esa akɛ amɛfee koni abo amɛsɔlemɔi lɛ atoi, nɔ ko ni mɛi pii ni yɔɔ je lɛŋ ŋmɛnɛ lɛ efɔɔɔ feemɔ loo amɛkuɔ amɛhiɛ amɛshwieɔ nɔ. Amɛle mɔ ni esa akɛ amɛsɔle amɛha.